မွှေးမွှေးခိုင်

ဒေါ်မွှေးမွှေးခိုင် (၂၁ နိုဝင်ဘာ ၁၉၆၃ ဖွား) သည် မြန်မာလူမျိုး သံအမတ်ကြီးတစ်ဦး ဖြစ်သည်။မြန်မာ့သမိုင်းတစ်လျှောက် ဒေါ်ခင်ကြည် ပြီးနောက် ဆဌမမြောက်ခန့်အပ်ခံရသည့် အမျိုးသမီးသံအမတ်ကြီးတစ်ဦး ဖြစ်ပြီး သူ့ကို အမျိုးသားဒီမိုကရေစီအဖွဲ့ချုပ်အစိုးရလက်ထက်တွင် ခန့်အပ်ခဲ့သည်။သံတမန်အဖြစ် နောက်ဆုံးတာဝန်ထမ်းဆောင်ခဲ့သည့် နိုင်ငံမှာ အီတလီနိုင်ငံ ဆိုင်ရာ မြန်မာသံအမတ်ကြီးဖြစ်သည်။ယင်းမတိုင်မီက သူသည် ကုလသမဂ္ဂဆိုင်ရာ မြန်မာအမြဲတမ်းကိုယ်စားလှယ်အဖွဲ့ရုံး၊ နယူးယောက်မြို့မှ ဒုတိယအမြဲတမ်းကိုယ်စားလှယ် ဖြစ်ခဲ့သည်။

 ပညာရေး 
သူသည် ရန်ကုန်တက္ကသိုလ် မှနေ၍ အင်္ဂလိပ်စာဘာသာရပ် ဖြင့် ၁၉၈၃-၁၉၈၄ ခုနှစ် တွင် ဘီအေဘွဲ့ ရရှိခဲ့သည်။ယင်းနောက် ဝင်ခွင့်စာမေးပွဲ ဖြေဆိုပြီး  နိုင်ငံခြားရေးဝန်ကြီးဌာန သို့  အလုပ်ဝင်ရောက်လာသည်။ထိုစဉ်က လူ၃၀ သာ ဝင်ခွင့်အောင်မြင်ခဲ့ပြီး ထိုထဲအမျိုးသမီး ၅ဦးသာပါရာ သူက တစ်ဦးအပါအဝင်ဖြစ်ခဲ့သည်။ 

သံရေး၊တမန်ရေးတာဝန်များကို  အောက်ခြေအဆင့်မှနေ၍ ထမ်းဆောင်ခဲ့သူလည်းဖြစ်သည်။သံတမန်လောက တွင် နှစ်ပေါင်း၂၅ နှစ်ကျော် ကျင်လည်ခဲ့ပြီးနောက် ၂၀၁၁ခုနှစ် ဇူလိုင်လ တွင် ဗီယက်နမ်နိုင်ငံ ဆိုင်ရာ မြန်မာသံရုံး၊သံရုံးယာယီတာဝန်ခံ ဖြစ်လာသည်။ယင်းနောက်  နိုင်ငံခြားရေးဝန်ကြီးဌာန သို့ ပြန်လည်ဝင်ရောက်ပြီး အပြည်ပြည်ဆိုင်ရာအဖွဲ့အစည်းများနှင့်စီးပွားရေးဦးစီးဌာန တွင် ညွှန်ကြားရေးမှူး တာဝန် ထမ်းဆောင်သည်။

၂၀၁၇ခုနှစ် စက်တင်ဘာလ အရောက်တွင် ကုလသမဂ္ဂဆိုင်ရာ မြန်မာအမြဲတမ်းကိုယ်စားလှယ်အဖွဲ့ရုံး (နယူးယောက်မြို့)၏ ဒုတိယအမြဲတမ်းကိုယ်စားလှယ် အဖြစ် တာဝန်ပေးခံရသည်။ယင်းတာဝန်ကို ၂၀၁၉ ခုနှစ် နှစ်ကုန်ပိုင်းကာလအထိ တာဝန်ထမ်းသည်။သူသည် ထိုတာဝန်ထမ်းဆောင်စဉ် ရခိုင်ပြည်နယ်အရေးကိစ္စ နှင့် ပတ်သတ်ပြီး ကုလသမဂ္ဂ တွင် မြန်မာကိုယ်စားဝင်ဖြေရှင်းပေးရသူတစ်ဦး အနေဖြင့် ပါဝင်ခဲ့ရသည်။

 သံအမတ်ကြီးဘဝ 
၂၀၁၉ ခုနှစ် အောက်တိုဘာလ ၂၁ရက် တွင်  နိုင်ငံတော်သမ္မတဦးဝင်းမြင့် က သူ့ကို ကုလသမဂ္ဂဆိုင်ရာ မြန်မာအမြဲတမ်းကိုယ်စားလှယ်အဖွဲ့ရုံး(နယူးယောက်မြို့)၏ ဒုတိယအမြဲတမ်းကိုယ်စားလှယ် အဖြစ်မှ အီတလီသမ္မတနိုင်ငံဆိုင်ရာ အထူးအာဏာကုန်လွှဲအပ်ခြင်းခံရသော ပြည်ထောင်စုသမ္မတမြန်မာနိုင်ငံတော်  သံအမတ်ကြီးအဖြစ် ပြောင်းရွှေ့ခန့်အပ်လိုက်ရာ မြန်မာ့သမိုင်းတစ်လျှောက် ဆဌမမြောက်အမျိုးသမီးသံအမတ်ကြီး ဖြစ်လာသည်။

၂၀၂၀ပြည့်နှစ် ဇူလိုင်လ ၉ ရက်နေ့တွင်  ယင်းတာဝန် ဝတ္တရားအပြင် ရိုမေးနီးယားနိုင်ငံ ဆိုင်ရာ မြန်မာသံအမတ်ကြီးအဖြစ်လည်းကောင်း၊ ၂၀၂၀ပြည့်နှစ် ဩဂုတ် ၁၃ ရက်တွင် ပေါ်တူဂီသမ္မတနိုင်ငံဆိုင်ရာ မြန်မာသံအမတ်ကြီး အဖြစ်လည်းကောင်း၊ဆက်၍ ၂၀၂၀ပြည့်နှစ် စက်တင်ဘာ ၂၂ရက်နေ့ တွင် ဟယ်လင်းနစ်သမ္မတနိုင်ငံဆိုင်ရာ မြန်မာသံအမတ်ကြီး အဖြစ်လည်းကောင်း ပူးတွဲတာဝန်များအသီးသီးပေးအပ်ခဲ့သည်။၂၀၂၅ ခုနှစ်၊နိုဝင်ဘာ ၂၁ ရက် တွင် သံအမတ်ကြီးအဖြစ်မှ သက်ပြည့် အငြိမ်းစားယူခဲ့သည်။ 

 ကိုးကား 

ကဏ္ဍ:မြန်မာ သံအမတ်ကြီးများ
Category:မြန်မာ အမျိုးသမီး သံအမတ်ကြီးများ